Meta persuna tieħu kollox bis-serjetà għandna napprezzawha, u mhux nieħdu l-istess persuna forgranted. Il-ħin huwa prezzjuż għal kulħadd, sew għal min inaddaf, isajjar, u kull professjoni oħra li teżisti. Kulħadd fuq xogħlu, u kulħadd bżonn xulxin. Għall-intervista tal-lum, tkellimt ma' attriċi lokali li għalkemm taħdem għal qalbha, idejjaqha l-fatt li ħafna drabi hawn Malta l-atturi ma jittiħdux bis-serjetà daqs kull professjoni oħra. Qed nirreferi għal Jessica Jane Cassar. Toqgħod il-Mosta u taħdem fl-organizzazzjoni ta' avvenimenti differenti lokali. Tħobb tisma' l-mużika, tara l-films, taqra, teżerċita ruħha u tqatta' l-ħin mal-familja u l-ħbieb. Tiddeskrivi lilha nnifisha bħala persuna organizzata ħafna u ma tħallix għall-aħħar biex tagħmel xi ħaġa. Meta tidħol għal biċċa xogħol teħodha bis-serjetà u tagħmilha b'impenn. Tħobb tiċċajta u xi praspura 'l hemm u 'l hawn ma tonqosx. Iddejjaqha ħafna n-negattività u min jipprova jaqtgħalha qalbha flok jinkoraġġiha biex timxi 'l quddiem. Tiddejjaq ukoll b'min ma jgħidx il-verità u juri nuqqas ta' rispett ma' persuni oħra. Jessica Jane ilha interessata fir-reċtar minn mindu kienet tifla żgħira. Proprjament l-ewwel pruvat il-kant, u evolviet tul is-snin bil-mod. Ħallejt f'idejha sabiex telabora aktar fid-dettall. "Meta kont żgħira kont bdejt inkanta fil-kor tal-knisja u mbagħad kont dħalt f'korijiet oħra bħal Amadeus Chamber Choir u St.Monica Choir. L-iskola meta kien ikun hemm plays dejjem kont nidħlilhom. Niftakar kont sixth form De La Salle u kont ippreżentajt il-Lasallian Nights, kif ukoll ktibt sketch tiegħi u kelli rispons tajjeb ħafna mill-udjenza u l-għalliema. Inkoraġġewni biex inkompli d-drama u minn hemm 'il quddiem bdejt nitħarreġ aktar," bdiet tgħidli aktar dwarha. Illum il-ġurnata lil Jessica Jane nsegwuha fuq xi drammi lokali televiżivi. Ridt inkun naf kienx hemm xi episodji tajba jew qarsa li ġrawlha on set u li tista' taqsam miegħi u mal-qarrejja. "L-iktar darba li dħaqt on set kien waqt short film tal-MCAST li jġib l-isem ta' Ħa Tbusni? Kellna din ix-xena tat-tieġ fejn jien kelli l-karattru ta' persuna trans li se tiżżewweġ wieħed, u waqt it-tieġ tiskopri li dan kien gay. U litteralment għamilna ġurnata nidħqu bejn take u oħra. L-iktar waħda qarsa li ġratli kienet waqt film Russu s-sajf li għadda meta konna fuq dan il-yacht xi mkien lejn Fomm ir-Riħ. Niftakar filli qiegħda fuq il-yacht u filli spiċċajt f'qiegħ il-baħar bil-ħwejjeġ b'kollox. Kont żlaqt għax kont liebsa sandli u spiċċajt bejn iż-żewġ yachts li kienu bil-magni mqabbdin ħdejn xulxin. Għadni niftakar ir-reazzjoni ta' xokk qawwi li kellhom sħabi u dawk tal-crew xħin rawni ngħum lura sal-yacht qawwija u sħiħa," irrakkontatli. F'Malta l-atturi żgur mhumiex imħallsin kemm suppost Magħha ddiskutejt ukoll rigward hemmx xi ħaġa li ddejjaqha fid-drama lokali. Fil-fatt żvelat miegħi li l-aktar ħaġa li ddejjaqha hi l-ħlas għax qisu l-attur ma jeħduhx bis-serjetà li mar jagħmel xogħlu bħal kull professjoni oħra, li wara li tagħmilha għandek titħallas. "Ma nistax ngħid li kull direttur jimxi b'dan il-mod, però f'Malta l-atturi żgur mhux imħallsin kemm suppost u meta jitħallsu jew ikun tard jew ħafna drabi jkollhom jagħmlu volontarjat speċjalment jekk ikunu għadhom jibdew. Nixtieq li kieku jkun hawn xi liġi dwar hekk bħalma għandhom l-atturi barra minn Malta," saħqet miegħi bl-akbar serjetà. Komplejna niddiskutu fuq id-drama u fil-fatt tkellimna dwar dak li tosserva fil-kultura lokali, jekk taħsibx li t-talent lokali qed jinfirex b'mod pożittiv, u kemm taħseb li hawn għatx u apprezzament lejh. "Naħseb li Malta hawn ħafna talent u aktar ma jgħaddi ż-żmien aktar qed jikber. Il-livell tal-produzzjonijiet lokali għola wkoll. L-apprezzament mit-telespettaturi kiber għax nisma' min jgħid li jsegwihom kollha l-produzzjonijiet Maltin. Il-feedback anki fuq il-Facebook dejjem jiżdied. Naħseb f'dan ir-rigward avvanzajna ħafna u sar hawn għatx kbir għad-drama Maltija," sostniet miegħi. Il-gost tar-reċtar għal Jessica huwa li toħloq karattru mill-bidu u tesperjenza kif se tevolvi l-avventura tiegħu. Fi kliemha jagħtiha sodisfazzjon għax tieħu pjaċir toħloq, timmaġina u tesperjenza emozzjonijiet li forsi ma tkunx ħassithom qabel. "Apparti minn hekk nieħu pjaċir naħdem ma' atturi differenti u ġieli nżur postijiet li ma kontx naf bihom qabel. Malta ovvjament fiha l-limiti tagħha, però naħseb li l-opportunitajiet qegħdin jiżdiedu." Qabel ma mort għal din l-intervista, kont naf ukoll li dan l-aħħar ħadet sehem fuq web series, u li qed tintwera fuq YouTube minn ġimgħa għall-oħra. Ħallejt f'idejha sabiex tgħidli aktar dwar din il-web series. "Din il-web series ġiet maħluqa minn ħabib tiegħi li hu attur u direttur Franċiż, Maxime Durand li jgħix hawn Malta. Jisimha Coming Soon għax hija indirizzata lejn it-trasport pubbliku Malti. Fiha atturi barranin u xi wħud lokali li jinbidlu minn episodju għall-ieħor. Jien kont f'żewġ episodji minnhom. Il-ġeneri ta' dawn l-episodji qosra jvarjaw minn drama, comedy, western, thriller, action u anki sci-fi. Jittella You Tube kull nhar ta' Ħadd fit-8 p.m. Li toħloq web series naħseb hija idea tajba għal min forsi jixtieq li jesponi xogħlu jew għadu jibda. Ma tiswiex ħafna flus u tista' tagħmilha anki bejn il-ħbieb. Naħseb li Malta għad jiġu popolari aktar maż-żmien." Mhux biss tirreċta, iżda wkoll timmudella Sirt naf li apparti li tirreċta, Jessica Jane timmudella wkoll. Fil-fatt kienet kontestanta għal Miss Malta 2014 u ħadet sehem f’diversi wirjiet tal-moda. "Kont dħalt Miss Malta għax kienet xewqa li xtaqt inwettaq. Meta ntgħażilt imbagħad bdejt nitħarreġ aktar fejn tiġi catwalk u minn hemm ’il quddiem ħadt sehem ġo fashion shows, hairshows u kif ukoll riklami. Is-sena l-oħra kelli opportunità li nimmudella ġo reality show Ċiniż li ġie ffilmjat Malta f’Palazzo Parisio," żvelat miegħi. Ta’ min jgħid ukoll li Jessica Jane għandha passjoni lejn il-mużika elettronika, u llum il-ġurnata qed tistudja d-deejaying. Immaġinajt li daqt narawha fuq xi deejay deck iddoqq waqt xi party. Tisma’ kull tip ta’ mużika, però dik elettronika tħobbha ħafna. "Għalissa qed nitgħallmu għax peress li minn dejjem kont nistudja l-mużika klassika xtaqt nimrah fuq ġeneru ieħor li minn dejjem kien jaffaxxinani. Għal quddiem issa naraw, never say never kif jgħidu." Għalija Jessica Jane hija persuna kif jgħidu bl-Ingliż jack of all trades għax tgħallmet il-mużika, id-deejaying, ir-reċtar, il-kant u l-immudellar. Fi kliemha stess sostniet miegħi li veru tgħallmet ħafna affarjiet, però l-ikbar passjoni tagħha xorta jibqa’ r-reċtar. "Nemmen li bħala attur irid ikollok sfond tajjeb f’ħafna oqsma għax tista’ toħloq karattri ferm aktar interessanti. Wara kollox ir-reċtar huwa dwar l-esperjenza tal-ħajja." Skoprejt ukoll li meta kellha 18-il sena, kienet intgħażlet biex tmur Los Angeles biex tirreċta quddiem l-aġenti tal-ikkastjar fejn kellha ġimgħa ta’ taħriġ fl-Akkademja ta’ Stella Adler. Ħallejt f’idejha sabiex tirrakkonta fid-dettall dwar din l-esperjenza u jekk kinitx worth it għaliha li toqgħod ġimgħa biss l-Amerka. "Kienet esperjenza li ma nistax ninsa għax minnha tgħallimt ħafna. Jien kont applikajt u kienu għażluni biex immur nagħmel audition hemmhekk. Kont intgħażilt, però kelli problema minħabba l-visa. Biex toqgħod l-Amerka mhix faċli biex takkwistaha ħalli tkun tista’ tgħix u taħdem hemm. Domna hemmhekk qisu għaxart ijiem, però tawna taħriġ fuq kollox mhux fuq ir-reċtar biss. Għamilt ħbieb li għadni f’kuntatt magħhom sal-lum il-ġurnata. Naħseb li kienet worth it għax li tmur Los Angeles mhix opportunità li se tiġi tħabbat kuljum," tbissmet tgħidli. Fl-aħħar nett Jessica Jane saħqet fuq il-fatt li persuna qatt m’għandha taqta’ qalbha u dejjem trid tibqa’ temmen fiha nnifisha. "Fil-ħajja l-affarjiet ma jiġux dejjem kif nippjanawhom, però meta jgħaddi ż-żmien tinduna li ġraw għal raġuni u kultant ġraw aħjar milli tkun ħsibthom int," temmet tgħid.